**Ne fie milă...**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne fie milă de acei

De n-au putut să se abţină

Şi fără a purta vreo vină

Au ciugulit „vreo câţiva” Lei.

Ne fie milă când distraţi

Au fost căzuţi şi ei în plasă,

Fiind turnaţi de-o odioasă

Conspiraţiune de confraţi.

Ne fie milă aşadar

Când le trimitem vreo anchetă

Şi o maşină SMURD, prezentă

Să fie-n prag, pe post de dar.

Ne fie milă de vreun şoc

Pe care ar putea să-l facă,

Atunci când s-a aflat de-o ţeapă

Ce pentru ei a fost un joc.

Ne fie milă de cătuşe

Şi să le facem mai pufoase,

Ca nu cumva vreun semn să lase,

Sau să lezeze vreo mătuşă.

Ne fie milă în aresturi,

Fiind la mic dejun atenţi,

Să nu-i lipsim pe cei prezenţi

De bunătăţi şi alte dresuri.

Ne fie milă şi-n cazare,

Să nu lipsească nici o stea,

Sau vreo opţiune ce-ar putea

Să strice un sejur mai mare.

Ne fie milă vă mai spun,

Aşa cum le-a fost şi lor milă

Şi dintr-o ţară prea umilă

A mai rămas un val de fum...